Karprint

Karprint Oy on Vihdin Huhmarissa toimiva aikakauslehtien kustantaja sekä kirjapaino. Se julkaisee erikoisaikakauslehtiä Antiikki ja taide, Ase & Erä, Ekoelo, Hevosmaailma, Kiinteistö & energia, Kissafani, Luontaisterveys, Meidän Koira, SenioriTerveys, Sielunpeili ja Talomestari.Etusivu, Karprint Oy, viitattu 13.1.2015.

Vuoden 2021 helmikuuhun asti Karprint julkaisi myös paikallis- ja kaupunkilehtiä Kallio-lehti, Karkkilan Tienoo, Lopen Lehti, Luoteis-Uusimaa, Munkin Seutu ja Rööperin Lehti, kunnes ne siirtyivät Keskisuomalainen Oyj:n tytäryhtiölle Etelä-Suomen Medialle.

Historiaa
Karprintin alku juontaa juurensa vuoteen 1962, jolloin toimittajat Eero Ahola ja Orvo Mäkelä perustivat paikallislehden Karkkilan Tienoo.  Seuraavana vuonna 1963 Eero Ahola perusti Karkkilan Kirjapainon, joka on toiminut vuodesta 1976 alkaen nimellä Karprint.Hakan mediakronikkaa, Hannu Kauton blogi 2.2.2012, viitattu 13.1.2015.

Karprintin aiempia lehtiä ovat olleet Asu oikein, Bodaus, Energia ja ympäristö, Funsport, Henkimaailma, Ikiliikkuja, IkäPlus, Ilmiöt ja henkimaailma, Jymy, Kasvatus ja koti, Kiinteistötyö, Ladyfit, Lue!, LännenLokari, Musa.fi, Pienkiinteistösanomat, Ravintolisät ja lisäravinteet,  Rikoscocktail, Roiskeläppä, Sisustusvinkki, Suomi+, Tarua vai totta, Teletieto, Terve elämä, Terveyden Kuvalehti, TT Tekniikka ja ympäristö, Uusi autokuvalehti, Venemestari, Vihersisustus ja VS-Itäkunnat.Hakutulos "Karprint",Fennica, viitattu 14.1.2015.

Työsuojeluongelmat
Tammikuussa 2015 Karprint tuomittiin työsuojelurikoksesta 40 000 euron yhteisösakkoon ja sen kaksi johtaja-omistajaa Eero ja Juha Ahola neljän ja kolmen kuukauden ehdolliseen vankeuteen. Lisäksi yritys määrättiin maksamaan 13 työntekijälle yhteensä lähes 70 000 euron korvaukset vuosia jatkuneista homevauriohaitoista.Lehtiyhtiön johdolle ehdollista vankeutta työturvallisuusrikoksista, Yle Uutiset 9.1.2015, viitattu 13.1.2015. Oikeus katsoi, että työnantajan edustajat ovat menetelleet tahallisesti ja suhtautuneet piittaamattomasti useisiin erilaisiin työturvallisuusvelvoitteisiin sekä useille työntekijöille aiheutuneisiin henkilövahinkoihin pitkällä aikavälillä.Sisäilmaongelmia ja häirintää: Karprintin pomoille vankeutta, Keskisuomalainen 9.1.2015, viitattu 13.1.2015.Reinboth, Susanna: Oikeus: Lehtiä kustantavan Karprintin johto simputti työntekijöitä tahallaan vuosien ajan, Helsingin Sanomat 9.1.2015, viitattu 13.1.2015.

Lähteet

 Aiheesta muualla 
Orvo Mäkelän muistokirjoitus Helsingin Sanomissa

Luokka:Suomalaiset lehtitalot
Luokka:Suomalaiset kirjapainot